I 1659 kom Rhodius' kone med ærekrenkende beskyldninger mot to av Christianias borgermestre i en samtale med stattholderen Niels Trolle. Som følge av dette ble hun stilt for den geistlige retten i Domkapitlet og dømt. Etterpå rømte hun fra fengselet for å klage til kong Fredrik III i København, men ble i 1661 dømt som løgnerske ved høyesterettsdom. Kongen bestemte at hun som straff skulle forvises til Vardøhus festning, og at ektemannen Ambrosius Rhodius, som hadde forsvart henne, skulle følge med. Rhodius bodde derfor flere år i Vardø, før han i 1666 ble benådet og fikk tillatelse til å vende tilbake, mens det ser ut til at hans kone har måttet bli værende til sin død.